S-1006/2013

Mál þetta, sem var dómtekið 10. þ.m., er höfðað með ákæru lögreglustjórans á höfuðborgarsvæðinu útgefinni 3. desember 2013 á hendur H-kvk-þgf R-kvk-þgf H-kvk-þgf, kt. 000000-0000, Ásbraut 9 í Kópavogi.

Ákærðu er gefið að sök brot gegn 244. gr. almennra hegningarlaga nr. 19/1940 með því að hafa þriðjudaginn 27. ágúst 2013 í verslun Elko í Skeifunni í Reykjavík stolið rafmagnstannbursta að söluandvirði 14.995 krónur.

Þess er krafist að ákærða verði dæmd til refsingar og til greiðslu alls sakarkostnaðar.

Ákærða hefur fyrir dómi skýlaust játað brot sitt og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærðu, sem er í samræmi við framlögð sakargögn, að hún hafi gerst sek um þá háttsemi sem henni er gefin að sök í ákæru og er þar réttilega heimfærð til refsiákvæðis.

Ákærða var 1. apríl 2011 fundin sek um þjófnað, fjársvik og umferðarlagabrot og dæmd til að sæta fangelsi í 30 daga, skilorðsbundið í tvö ár. Þann 28. október 2011 var hún að nýju sakfelld fyrir þrjú þjófnaðarbrot sem framin voru 10., 13. og 18. apríl 2011 og dæmd í fangelsi í 60 daga, skilorðsbundið í þrjú ár. Var refsing samkvæmt skilorðsdómnum frá 1. apríl 2011 tekin upp og ákærðu gerð refsing í einu lagi fyrir bæði málin, sbr. 60. gr. almennra hegningarlaga. Þessi dómur mun hafa verið birtur ákærðu 18. nóvember 2011. Með dómi 29. mars 2012 var ákærða enn á ný sakfelld fyrir þjófnaðarbrot, sem framið var 16. nóvember 2011, en ekki gerð frekari refsing. Þann 8. nóvember 2012 hlaut hún svo dóm fyrir tvö þjófnaðarbrot og var annað þeirra framið fyrir birtingu dómsins frá 28. október 2011 en hitt eftir hana. Var skilorð samkvæmt þeim dómi tekið upp og ákærðu gerð refsing í einu lagi, fangelsi í fjóra mánuði, skilorðsbundið í tvö ár. Loks var ákærða með dómi 28. nóvember 2012 sakfelld fyrir þjófnaðarbrot 12. janúar 2012, en það fólst í því að hún stal vörum úr verslun að söluverðmæti 26.985 krónur. Var hún með því broti talin hafa rofið skilorð dómsins frá 28. október 2011. Var refsing samkvæmt þeim dómi tekin upp og henni gerð refsing í einu lagi, fangelsi í þrjá mánuði, skilorðsbundin í þrjú ár. Virðist sem héraðsdómara hafi ekki verið kunnugt um framangreindan dóm sem kveðinn var upp 8. sama mánaðar, en sem fyrr segir hafði dómurinn 28. október 2011 verið dæmdur upp með þeim dómi. Með réttu hefði átt að ákveða refsingu í þessu máli sem hegningarauka við refsingu samkvæmt dóminum 8. nóvember 2012. Öll þau þjófnaðarbrot sem ákærða var sakfelld fyrir með framangreindum dómum eru hliðstæð því broti sem saksókn á hendur henni í þessu máli tekur til.

Í málinu er ákærða sakfelld fyrir eitt þjófnaðarbrot og nemur andlag þess 14.995 krónum. Með brotinu rauf hún skilorð samkvæmt framangreindum dómum 8. og 28. nóvember 2012. Verður refsing ákærðu samkvæmt þeim tekin upp og henni ákveðin refsing í einu lagi eftir ákvæðum 60. gr., sbr. 77. almennra hegningarlaga.

Að framangreindu virtu og sérstaklega að teknu tilliti til þess sem áður segir um refsiákvörðun samkvæmt dómi 28. nóvember 2012 telst refsing ákærðu hæfilega ákveðin fangelsi í 6 mánuði, sem eftir atvikum þykir mega skilorðsbinda að fullu og svo sem nánar greinir í dómsorði.

Dæma ber ákærðu til að greiða þóknun skipaðs verjanda síns, U-kk-ef S-kk-ef B-kk-ef héraðsdómslögmanns, 62.750 krónur, og hefur þá verið tekið tillit til virðisaukaskatts. Annan sakarkostnað leiddi ekki af meðferð málsins.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð

Ákærða, H-kvk-nf R-kvk-nf H-kvk-nf, sæti fangelsi í 6 mánuði, en fresta skal fullnustu refsingarinnar og hún falla niður að liðnum þremur árum frá uppkvaðningu dóms þessa, haldi ákærða almennt skilorð 57. gr. almennra hegningarlaga, sbr. 4. gr. laga nr. 22/1955.

Ákærða greiði þóknun skipaðs verjanda síns, U-kk-ef S-kk-ef B-kk-ef héraðsdómslögmanns, 62.750 krónur.

Þ-kk-nf I-kk-nf N-kk-nf